ΓΡΑΠΤΗ ΕΡΩΤΗΣΗ E-1842/97 υποβολή: Irene Soltwedel-Schδfer (V) προς την Επιτροπή (30 Μαΐου 1997)

Θέμα: Ναυπηγική βιομηχανία στην ΕΕ

1. Οικολογικά μέτρα: Πως αξιολογεί η Επιτροπή τα οικολογικά πλεονεκτήματα α) των αυστηρότερων οριακών τιμών ή της καθιέρωσης νέων οριακών τιμών για τις εκπομπές βλαβερών ουσιών των πλοίων, β) των υψηλότερων φόρων επί των ορυκτελαίων και γ) των αποτελεσματικότερων νομοθετικών διατάξεων για την ανάληψη ευθύνης; Θα ήταν δυνατόν να προωθηθεί μέσω μέτρων τέτοιου είδους η εμπορία συστημάτων κινητήρων χαμηλότερης κατανάλωσης ενέργειας και η βελτίωση της τεχνικής πλοήγησης και ασφάλειας;

2. Το μέλλον της ναυπηγικής βιομηχανίας: Πως εκτιμά η Επιτροπή το μέλλον της ναυπηγικής βιομηχανίας υπό το πρίσμα της μετατόπισης του όγκου των ηπειρωτικών μεταφορών από τους οδικούς άξονες στον τομέα της παράκτιας ναυσιπλοΐας, της εντατικότερης έρευνας για τις θαλάσσιες, κλιματολογικές και περιβαλλοντικές συνθήκες, της αυξανόμενης χρήσης της θαλάσσιας ενέργειας και της ραγδαίας αύξησης του παγκόσμιου πληθυσμού στον 21ο αιώνα;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-1841/97 και E-1842/97 (22 Ιουλίου 1997)

Η έρευνα που θα ήταν απαραίτητη προκειμένου να παρασχεθεί λεπτομερής απάντηση σε όλες τις ερωτήσεις του Αξιοτίμου Μέλους του Κοινοβουλίου θα ήταν δυσανάλογα εκτενής προς το επιδιωκόμενο αποτέλεσμα και δεν θα ήταν σκόπιμο να διεξαχθεί στο πλαίσιο της απάντησης μιας γραπτής ερώτησης. Ατυχώς, για μεγάλο μέρος των ερωτήσεων, η Επιτροπή δεν διαθέτει δεδομένα. Με βάση τα στοιχεία η Επιτροπή δύναται να δώσει τις εξής απαντήσεις: Κατά το 1995 η κοινοτική ναυπηγία απασχολούσε 71.300 άτομα. Επί του παρόντος δεν υφίσταται κοινοτική νομοθεσία για τον περιορισμό των ατμοσφαιρικών εκπομπών από τις μηχανές πετρελαιοφόρων. Πρόσφατα η Επιτροπή υπέβαλε πρόταση οδηγίας του Συμβουλίου για τη μείωση της περιεκτικότητας ορισμένων υγρών καυσίμων σε θείο και την τροποποίηση της οδηγίας 93/12/ΕΟΚ ((COM(97) 88 τελικό )). Σύμφωνα με την πρόταση αυτή, η μέγιστη επιτρεπτή περιεκτικότητα σε θείο των πετρελαίων που χρησιμοποιούνται στη θάλασσα μπορεί να ανέρχεται σε 0,2%. Οι καύσιμοι γαιάνθρακες δεν καλύπτονται από την πρόταση αυτή.

Εν γένει, οι εκπομπές από πλοία που εκτελούν διεθνή δρομολόγια εμπίπτουν στο πεδίο εφαρμογής της σύμβασης Marpol του Διεθνούς Οργανισμού Θαλάσσης. Στο πλαίσιο αυτό υφίσταται πρόταση για καθιέρωση συνολικού ορίου της περιεκτικότητας των καυσίμων γαιανθράκων σε θείο κατά μέγιστο σε 5% (σήμερα η συνολική μέση περιεκτικότητα θείου ανέρχεται σε 3%). Υφίστανται επίσης προτάσεις να ορισθούν η Βαλτική Θάλασσα και η Βόρεια Θάλασσα περιφέρειες ελέγχου των εκπομπών SOx, πράγμα που θα σήμαινε ότι στις εν λόγω περιοχές θα επιτρεπόταν στα πλοία να χρησιμοποιούν μόνο καύσιμα με περιεκτικότητα σε θείο χαμηλότερη του 1,5%. Τέλος, υφίσταται πρόταση καθιέρωσης οριακών τιμών εκπομπής για τα οξείδια του αζώτου από νέους κινητήρες πλοίων μετά το έτος 2000. Οι προτάσεις αυτές θα συζητηθούν σε συνάντηση που θα πραγματοποιηθεί κατά το Σεπτέμβριο του 1997 στο πλαίσιο της αναθεώρησης της σύμβασης Marpol.

Σε ό,τι αφορά τις εκπομπές των αερίων ρύπων διοξειδίου του θείου και οξειδίων του αζώτου που συμβάλλουν στην οξίνιση, τον ευτροφισμό και το σχηματισμό τροποσφαιρικού όζοντος, η Επιτροπή θεωρεί ότι είναι απαραίτητο και οικονομικά αποδοτικό να ληφθούν μέτρα για τη μείωση των εκπομπών αυτών από τα πλοία.

Όσον αφορά τις προοπτικές της ναυπηγίας, η Επιτροπή έχει ήδη εκφράσει τις προσδοκίες της στην ανακοίνωση που εξέδωσε στις 13 Μαρτίου 1996 με τίτλο «Διαμόρφωση του ναυτιλιακού μέλλοντος της Ευρώπης» ((COM(96) 84 τελικό )) προς το Συμβούλιο και το Κοινοβούλιο. Στην ανακοίνωση αυτή η Επιτροπή τόνισε ότι η ναυτιλία και η ναυπηγία αποτελούν βιομηχανικούς κλάδους του μέλλοντος. Η ναυτιλία είναι η πλέον οικονομική και φιλική για το περιβάλλον μέθοδος μεταφορών δεδομένου ότι ο κορεσμός των χερσαίων μεταφορών αυξάνει συνεχώς.

Αναμένεταιεπίσης να εξακολουθήσει η αντικατάσταση σκαφών δεδομένης της γήρανσης του παγκοσμίου στόλου, της θέσπισης αυστηρότερων απαιτήσεων ασφάλειας και περιβαλλοντικής προστασίας και την αναμενόμενη κλιμάκωση του παγκοσμίου εμπορίου συνεπεία του κύκλου της Ουρουγουάης. Η ζήτηση στην Ευρώπη νέων σκαφών αναμένεται να αυξηθεί παράλληλα με την κλιμάκωση των μεταφορών στη Βαλτική και τη Μεσόγειο Θάλασσα. Παρατηρούνται, ωστόσο, αρνητικές επιπτώσεις λόγω της ουσιαστικής αύξησης του δυναμικού της Νότιας Κορέας. Περαιτέρω αυξήσεις του δυναμικού αναμένονται από την Κίνα και από τη μετατροπή των ναυπηγείων της Κεντρικής και Ανατολικής Ευρώπης και των Ηνωμένων Πολιτειών.